S-3017/2020

Mál þetta sem dómtekið var 22. október sl., höfðaði Lögreglustjórinn á höfuðborgarsvæðinu með ákæru 3. nóvember 2020 á hendur ákærðu G-kvk-þgf B-kvk-þgf T-kvk-þgf, kt. [...], fyrir eftirtalin brot:

1.

Lyfja- og tollalagabrot með því að hafa, þriðjudaginn 4. júlí 2018, haft í vörslum sínum lyf, sem ákærða flutti ólöglega hingað til lands sem farþegi með flugi nr. [...] frá [...]á Spáni án þess að fyrir lægi markaðs- og lyfsöluleyfi Lyfjastofnunar, en tollvarslan fann lyfin við leit og voru þau falin í farangri ákærðu. Eftirtalin lyf fundust við leitina:1. Alprazólam Stada 2 mg – töflur, 32 stk.

2. Limovan 7,5 mg, töflur 26,5 stk.

3. Oxycontin 80 mg – töflur, 215 stk.

Telst brot þetta varða við 1. mgr. 7. gr., 1. mgr. 20. gr., 32. gr. og 34. gr., sbr. 1. mgr. 49. gr. lyfjalaga nr. 93/1994, 51. gr., sbr. 1. mgr. 68. gr. lyfsölulaga nr. 30/1963 sem og 170. og 171. gr., sbr. 169. gr. tollalaga nr. 88/2005.

2.

Lyfja- og tollalagabrot með því að hafa, þriðjudaginn 12. mars 2019, haft í vörslum sínum lyf, sem ákærða flutti ólöglega hingað til lands sem farþegi með flugi nr. [...]frá [...]á Bretlandi án þess að fyrir lægi markaðs- og lyfsöluleyfi Lyfjastofnunar, en tollvarslan fann lyfin við leit og voru þau falin í farangri ákærðu. Eftirtalin lyf fundust við leitina:

1. Xanax (U94) – töflur, 140 stk.

5. Xanax – töflubrot, 10,28 grömm.

Telst brot þetta varða við 1. mgr. 7. gr., 1. mgr. 20. gr.,32. gr. og 34. gr., sbr. 1. mgr. 49. gr. lyfjalaga nr. 93/1994, 51. gr., sbr. 1. mgr. 68. gr. lyfsölulaga nr. 30/1963 sem og 170. og 171. gr., sbr. 169. gr. tollalaga nr. 88/2005.

3.

Umferðarlagabrot með því að hafa, þriðjudaginn 18. febrúar 2020, ekið bifreiðinni [...] óhæf til að stjórna henni örugglega vegna áhrifa slævandi lyfja (í blóði mældist alprazólam 4,1 ng/ml, O- desmetýltramadól 30 ng/ml og tramadól 45 ng/ml) austur Vesturlandsveg í Mosfellsbæ, þar sem lögregla stöðvaði aksturinn.

Telst brot þetta varða við 1., sbr. 2. mgr. 48. gr. og 1., sbr. 2. mgr. 50. gr., sbr. 1. mgr. 95. gr. umferðarlaga nr. 77/2019.

4.

Umferðarlagabrot með því að hafa, föstudaginn 5. apríl 2019, ekið bifreiðinni [...]suður Háaleitisbraut í Reykjavík og gegn rauðu ljósi á gatnamótum Háaleitisbrautar og Listabrautar með þeim afleiðingum að ákærða ók á bifreiðina [...] sem var ekið inn á gatnamótin úr gagnstæðri átt.

Telst brot þetta varða við 1. mgr. 7. gr., sbr. 1. mgr. 94. gr. umferðarlaga nr. 77/2019.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019. Krafist er upptöku á 32 Alprazolam Stada 2 mg töflum, 26,5 Limovane 92,5 mg töflum, 237 Oxycontin 80 mg töflum, 140 Xanax (U94) töflum, 47 Zopiclone Actacis og 10,28 gaf Xanax töflubrotum sem hald var lagt á samkvæmt heimild í 3. mgr. 49. gr. lyfjalaga nr. 93/1994, 181. gr. tollalaga nr. 88/2005 og 2. mgr. 68. gr. lyfsölulaga nr. 30/1963.

Kröfur ákærðu eru þær að henni verði gerð vægasta refsing sem lög leyfa. Þá krefst verjandi ákærðu hæfilegrar þóknunar sér til handa vegna verjandastarfans.

Farið var með mál þetta samkvæmt 164. gr. laga nr. 88/2008 um meðferð sakamál og það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði máls og ákvörðun viðurlaga.

Forsendur og niðurstaða:

Við fyrirtöku málsins 5. maí sl. féllst ákærða á kröfur um upptöku þeirra lyfja sem haldlögð voru samkvæmt ákæruliðum 1 og 2 í ákæru.

Við fyrirtöku málsins 22. október sl. féll ákæruvaldið frá liðum 1 og 4 í ákæru. Ákærða játaði sök vegna ákæruliða 2 og 3. Sannað er með skýlausri játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru. Samkvæmt öllu þessu verður dómur lagður á málið á grundvelli 164. gr. laga nr. 88/2008.

Samkvæmt vottorði sakaskrár ríkisins hefur ákærða ekki áður sætt refsingu. Það er ákærðu til málsbóta að hafa hreint sakavottorð og hafa játað sök auk þess sem nokkuð langt er liðið frá því að innflutningur lyfjanna átti sér stað en ekki var um mikið magn að ræða.

Með hliðsjón af framanröktu og 4. mgr. 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 30 daga en rétt þykir að fresta fullnustu refsingar að öllu leyti og skal hún falla niður að liðnum tveimur árum frá uppkvaðningu dóms þessa að telja, haldi hún almennt skilorð 57. gr. almennra hegningarlaga. Þá skal ákærða greiða 100.000 krónur í sekt og sæta sviptingu ökuréttar í 6 mánuði.

Með vísan til kröfugerðar ákæruvalds, gagna málsins og þeirra lagaákvæða sem vísað er til í ákæru verða gerðar upptækar 32 Alprazolam Stada 2 mg töflur, 92,5 Limovane töflur, 237 Oxycontin 80 mg töflur, 140 Xanax (U94) töflur, 47 Zopiclone Actacis töflur og 10,28 gaf Xanax töflubrot, sem haldlagðar voru þann 4. júlí 2018 og 12. mars 2019.

Á grundvelli sakfellingar ákærðu, sbr. 1. mgr. 235. gr. laga nr. 88/2008 um meðferð sakamála, verður ákærðu gert að greiða allan sakarkostnað málsins. Ákærða dæmist því til að greiða sakarkostnað samkvæmt framlögðu sakarkostnaðaryfirliti lögreglustjóra dagsett 3. nóvember 2020 samtals 169.664 krónur. Ákærða greiði einnig þóknun skipaðs verjanda síns í málinu, K-kk-ef F-kk-ef lögmanns, sem hæfilega þykir ákveðin 353.400 krónur að virðisaukaskatti meðtöldum.

M-kvk-nf T-x-x héraðsdómari kveður upp dóm þennan.

Dómsorð :

Ákærða, G-kvk-nf B-kvk-nf T-kvk-nf, sæti fangelsi í 30 daga en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga nr. 19/1940. Þá skal ákærða greiða 100.000 krónur í sekt og sæta sviptingu ökuréttar í 6 mánuði.

Ákærða sæti upptöku á 32 Alprazolam Stada 2 mg töflum, 92,5 Limovane töflum, 237 Oxycontin 80 mg töflum, 140 Xanax (U94) töflum, 47 Zopiclone Actacis töflum og 10,28 gaf Xanax töflubrotum.

Ákærða greiði 169.664 krónur í sakarkostnað og þóknun skipaðs verjanda síns, K-kk-ef F-kk-ef lögmanns, 353.400 krónur að virðisaukaskatti meðtöldum.

M-kvk-nf T-x-x